Συντεταγμένες: 48°52′56.08″N 2°18′28.22″E﻿ / ﻿48.8822444°N 2.3078389°E﻿ / 48.8822444; 2.3078389

Το **17ο δημοτικό διαμέρισμα του Παρισιού** (Γαλλικά: Le 17e arrondissement de Paris) είναι ένα από τα 20 διαμερίσματα της πρωτεύουσας της Γαλλίας. Η περιοχή συνήθως αναφέρεται ως *Δέκατο-έβδομο.*

Το διαμέρισμα, που ονομάζεται επίσημα διαμέρισμα Μπατινιόλ-Μονσώ, βρίσκεται στη δεξιά όχθη του ποταμού Σηκουάνα στα βορειοδυτικά της πόλης.

Τοποθεσία - Περιγραφή
---------------------

Το κωδωνοστάσιο της εκκλησίας Σαιν Μισέλ ντε Μπατινιόλ
Χάρτης του 17ου διαμερίσματος
Το 17ο διαμέρισμα συνορεύει προς τα δυτικά με τις κοινότητες Νεϊγί-συρ-Σεν και Λεβαλουά-Περέ, προς τα νότια με το 16ο και 8ο διαμέρισμα, προς τα ανατολικά από το 18ο διαμέρισμα και προς τα βόρεια από τις κοινότητες Κλισί-λα-Γκαρέν και Σαιντ-Ουέν-συρ-Σεν.

Βρίσκεται στη δεξιά όχθη του ποταμού Σηκουάνα, ακριβώς βόρεια της Αψίδας του Θριάμβου. Σ' αυτό το διαμέρισμα υπάρχουν συνοικίες της αστικής τάξης όπως στα δυτικά του Παρισιού, αλλά και γειτονιές εργατικής τάξης προς τα βόρεια. Αυτό έχει ως αποτέλεσμα έναν πολύ ετερογενή πληθυσμό, ο οποίος μπορεί να χωριστεί σχηματικά σε τρεις περιοχές: 

* οι συνοικίες Τερν και Μονσώ στο νοτιοδυτικό τμήμα, μια περιοχή στα σύνορα με το πάρκο του Μονσώ με μεγάλα κτήρια και μεγαλοπρεπείς λεωφόρους που συγκλίνουν στην πλατεία Σαρλ ντε Γκωλ, που κατασκευάστηκαν από το 1860 κατά τον μεγάλο μετασχηματισμό του Παρισιού από τον βαρόνο Οσμάν, και έναν πολύ πλούσιο πληθυσμό που μοιάζει με αυτόν στο γειτονικό 16ο διαμέρισμα.
* η συνοικία Μπατινιόλ στη μέση του διαμερίσματος, μια μικτή ζώνη μεταξύ της λεωφόρου Κλισί στα βόρεια και της οδού Τοκεβίλ στα νότια, η περιοχή Μπατινιόλ, η οποία είναι ιδιαίτερα δημοφιλής στα νεαρά ζευγάρια της πόλης και αποτελεί παράδειγμα πολεοδομικού εξευγενισμού. Κυριαρχεί μποέμ ατμόσφαιρα με στενά δρομάκια που σφύζουν από καταστήματα και πολλά μπαρ, εστιατόρια και μπιστρό που είναι δημοφιλή στους BoBos (συντομογραφία για τους μποέμ-αστούς).
* στο βορειοανατολικό τμήμα, η συνοικία Επινέτ, μια πρώην βιομηχανική συνοικία, περιοχή με υψηλό ποσοστό κοινωνικής στέγασης και υψηλό ποσοστό μεταναστών στα βόρεια της λεωφόρου Κλισί,

Το δημαρχείο του 17ου διαμερίσματος βρίσκεται στην οδό Μπατινιόλ. Είναι το μόνο δημαρχείο του Παρισιού που βρίσκεται σε σύγχρονο κτήριο, το αρχικό δημαρχείο κατεδαφίστηκε το 1971. Το 17ο διαμέρισμα φιλοξενεί επίσης το Παλαί ντε Κονγκρέ του Παρισιού, το οποίο είναι ένα μεγάλο εκθεσιακό κέντρο με συνδεδεμένο πολυώροφο ξενοδοχείο.

Η έκταση του διαμερίσματος είναι 5,67 τετραγωνικά χιλιόμετρα.

Η περιοχή εξυπηρετείται από τις γραμμές 1,2,3,6 και 13 του μετρό, από το περιφερειακό σιδηρόδρομο RER C και από μεγάλο αριθμό γραμμών λεωφορείων.

Συνοικίες
---------

Οι 4 συνοικίες του 17ου διαμερίσματος
Κάθε ένα από τα 20 διαμερίσματα του Παρισιού χωρίζεται σε 4 συνοικίες. Οι 4 συνοικίες του 17ου διαμερίσματος:

* Συνοικία του Τερν
* Συνοικία Πλαίν ντε Μονσώ
* Συνοικία Μπατινιόλ
* Συνοικία Επινέτ

Σύμφωνα με την επίσημη αρίθμηση των συνοικιών του Παρισιού, οι συνοικίες του 17ου διαμερίσματος έχουν τους αριθμούς από 65 έως 68.

Οικονομία
---------

Το νοτιοδυτικό τμήμα του διαμερίσματος είναι περιοχή με πολλά γραφεία, κυρίως για υπηρεσίες και μεγάλες εταιρείες που έχουν εκεί την έδρα τους, όπως η Dailymotion. Ένας μεγάλος αριθμός πρεσβειών και προξενείων βρίσκονται στο διαμέρισμα. 

Οι συνοικίες Μπατινιόλ και Επινέτ, δύο πρώην βιομηχανικές περιοχές, αποτελούν πλέον ως επί το πλείστον οικιστικές ζώνες. Η περιοχή γύρω από τη λεωφόρο Κλισί, κοινή με το 8ο, 9ο και 18ο διαμέρισμα του Παρισιού, καταλαμβάνεται από πολλά καταστήματα και είναι η τρίτη μεγαλύτερη λεωφόρος του Παρισιού όσον αφορά τις πωλήσεις.

Δημογραφικά στοιχεία
--------------------

Το πάρκο Κλισί-Μπατινιόλ-Μάρτιν-Λούθερ-Κινγκ
Το 17ο διαμέρισμα έφθασε στον κορυφαίο πληθυσμό του το 1954, όταν είχε 231.987 κατοίκους. Σήμερα, το διαμέρισμα εξακολουθεί να είναι πυκνοκατοικημένο και με έντονη επιχειρηματική δραστηριότητα, με 160.860 κατοίκους και 92.267 θέσεις εργασίας στην απογραφή του 1999.
Στην απογραφή του 2017 ο πληθυσμός ανέρχονταν σε 168.737 κατοίκους.

| Έτος απογραφής | Πληθυσμός | Πυκνότητα (κάτ. ανά χμ²) |
| --- | --- | --- |
| 1872 | 101.804 | 17.955 |
| 1954 | 231.987 | 40.922 |
| 1962 | 227.687 | 40.164 |
| 1968 | 210.299 | 37.096 |
| 1975 | 186.293 | 32.862 |
| 1982 | 169.513 | 29.902 |
| 1990 | 161.935 | 28.565 |
| 1999 | 160.860 | 28.375 |
| 2009 | 168.454 | 29.710 |
| 2017 | 168.737 | 29.760 |

Σημεία ενδιαφέροντος
--------------------

* Η αψίδα του Θριάμβου
* Το Εθνικό Μουσείο Ζαν-Ζακ Ενέρ
* Το Παλαί ντε Κονγκρέ (Παλάτι Συνεδριών του Παρισιού)
* Το πάρκο Κλισί-Μπατινιόλ-Μάρτιν-Λούθερ-Κινγκ

Παραπομπές
----------

1. ↑  (Γερμανικά, Αγγλικά, Γαλλικά, Ισπανικά, Ιταλικά) *archINFORM*. 3739. Ανακτήθηκε στις 6  Αυγούστου 2018.
2. ↑  «Paris : Geoffroy Boulard (LR) « un taiseux » à la tête de la mairie du XVIIe».
3. ↑  «Populations légales 2020» Εθνικό Ινστιτούτο Στατιστικής και Οικονομικών Μελετών. 29  Δεκεμβρίου 2022.
4. ↑ . «unjourdeplusaparis.com/paris-reportage/5-raisons-visiter-17e-arrondissement-paris».
5. ↑ . «legifrance.gouv.fr».
6. ↑ . «theculturetrip.com/europe/france/paris/articles/best-things-to-see-and-do-in-the-17th-arrondissement/».
7. ↑ . «goparis.gr/parisi-17odiamerisma/».
8. ↑ . «parisinsidersguide.com/17th-arrondissement-paris.html».
9. ↑ . «insee.fr/fr/statistiques».

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **17ο Δημοτικό Διαμέρισμα Παρισιού** |

* Η ιστοσελίδα του Δημαρχείου του 17ου διαμερίσματος (γαλλικά)

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 150357699
* ISNI: 0000 0001 0101 4525
* GND: 4452894-2
* SUDOC: 060770910
* BNF: cb11962435b (data)

 |

 |